2.1 ปัจจัยความเสี่ยง

ปัจจัยความเสี่ยงและผลกระทบต่อการดำเนินงานในอนาคต ดังต่อไปนี้คือ

2.1.1 ความเสี่ยงด้านการประมูลงาน

ธุรกิจก่อสร้างมีการแข่งขันกันสูง
การรับโครงการใหม่ๆมักต้องแข่งขันโดยการประมูลงานหรือใช้ชื่อเสียงของบริษัทเป็นคุณสมบัติเป็นหลักในการพิจารณา
ซึ่งบริษัท
เพิ่งออกจากแผนฟื้นฟูกิจการทำให้มีความเสี่ยงในด้านการประมูลงานหรือการรับดำเนินโครงการ
และอาจมีผลกระทบต่อรายได้ของบริษัท อย่างไรก็ตาม
บริษัทก็ได้ใช้ความพยายามและความสัมพันธ์ที่ดีเพื่อรับเหมาช่วงงานจากบริษัทรับเหมางานจากหน่วยงานราชการเพื่อให้บริษัทมีรายได้สม่ำเสมอ

2.1.2 ความเสี่ยงด้านเงินทุนหมุนเวียน

การเข้าประมูลงานก่อสร้างโดยทั่วไป
บริษัทจะต้องจัดหาหนังสือค้ำประกันเพื่อประกันการดำเนินงานของบริษัทตามสัญญาก่อสร้างและเมื่อได้รับงานแล้วตามปกติบริษัทก็จะต้องมีเงินทุนหมุนเวียนเพื่อใช้ดำเนินงานโครงการนั้นตามสัญญานั้นก่อนเรียกเก็บเงินเป็นงวดๆ
ทำให้บริษัทต้องมีเงินทุนหมุนเวียนอย่างเพียงพอเพื่อใช้ประมูลงานและดำเนินกิจงานก่อสร้างที่ได้รับมา
บริษัทจึงมีความเสี่ยงในกรณีที่เงินทุนหมุนเวียนไม่เพียงพอซึ่งจะทำให้บริษัท
ไม่สามารถประมูลงานได้หรือทำให้ต้องกู้ยืมเงินในอัตราดอกเบี้ยที่สูงหรืออาจต้องขายงานที่ได้รับมาออกไป
อย่างไรก็ตาม
บริษัทได้พยายามติดต่อสถาบันการเงินหลายแห่งไว้ล่วงหน้าเพื่อเตรียมความพร้อมสำหรับการประมูลงานและใช้เป็นเงินทุนหมุนเวียนในกิจการ
อนึ่ง ปัจจุบันบริษัทมีสัดส่วนหนี้สินต่อทุนในระดับต่ำทำให้มีขีดความสามารถเพียงพอในการกู้ยืมเงิน

2.1.3 ความเสี่ยงด้านคุณภาพและจำนวนพนักงาน

ความเชี่ยวชาญและความพร้อมของบุคลากรก็เป็นอีกปัจจัยที่มีความสำคัญ
ต่อการดำเนินธุรกิจของธุรกิจก่อสร้าง เนื่องจากเป็นปัจจัยสร้างความเชื่อมั่นให้กับลูกค้า
บริษัทจึงมีความเสี่ยงในด้านคุณภาพและจำนวนพนักงาน
โดยปัจจัยดังกล่าวอาจทำให้บริษัทไม่สามารถดำเนินงานได้เสร็จตามสัญญาก่อสร้าง
ซึ่งจะทำให้บริษัทมีต้นทุนการดำเนินงานสูงขึ้นและบางกรณีอาจถูกปรับจากคู่สัญญาได้ อย่างไรก็ตาม
บริษัทได้พยายามฝึกฝนอบรมพนักงานให้มีความรู้ความเชี่ยวชาญและทักษะการทำงานที่ดีมีประสิทธิภาพอยู่เสมอ
นอกจากนี้ยังดูแลพนักงานทั้งในด้านค่าตอบแทนและความก้าวหน้าให้เหมาะสมเพื่อให้พนักงานอยู่กับบริษัทนานๆและมีพนักงานใหม่ๆสนใจทำงานกับบริษัทมากขึ้น

2.1.4 ความเสี่ยงด้านการฟ้องร้องให้รับผิดชดใช้

การก่อสร้างโครงการต่างๆหากเกิดความผิดพลาดจากการดำเนินงานหรือระบบใดๆ
อาจส่งผลให้บุคคลภายนอกได้รับความเสียหาย
บริษัทจึงมีความเสี่ยงที่จะต้องเป็นจำเลยและถูกเรียกร้องค่าเสียหายหากทำให้บุคคลภายนอกได้รับความเสียหาย
อย่างไรก็ตาม
บริษัทได้ทำประกันภัยเพื่อลดความเสี่ยงไว้แต่การเอาประกันอาจไม่คุ้มครองทั้งหมดหรือเงินเอาประกันอาจไม่เพียงพอต่อความเสียหายนั้น
ซึ่งทำให้บริษัทอาจต้องชำระค่าเสียหายเพิ่มเติมได้
นอกจากนี้บริษัทได้ให้ความสำคัญกับการดูแลการก่อสร้างมิให้เกิดอุบัติเหตุใดๆตามแนวทางป้องกันของบริษัทอย่างใกล้ชิด

2.1.5 ความเสี่ยงด้านผลการดำเนินงาน

บริษัทได้รับรายได้ส่วนใหญ่จากงานโครงการ ซึ่งตามปกติจะมีมูลค่าสูงแต่มีงานไม่บ่อยนัก
บริษัทจึงมีความเสี่ยงจากการรับรู้รายได้จากงานโครงการที่ไม่สามารถคาดการณ์ได้ว่า
บริษัทจะได้รับงานใหม่เมื่อใดขึ้นอยู่กับสภาวะตลาด แหล่งเงินทุน และความพร้อมของบริษัท
ซึ่งทำให้บริษัทมีความเสี่ยงในด้านการรับรู้ผลการดำเนินงาน กระแสเงินสด
โดยบางช่วงเวลาอาจไม่มีการรับรู้รายได้หรือไม่มีกระแสเงินสดรับ จากงานโครงการ
อย่างไรก็ตามบริษัทได้พยายามรับงานหลายด้านทั้งงานให้บริการอุตสาหกรรม งานก่อสร้าง
งานระบบโทรคมนาคม งานตัวแทนจำหน่ายและงานจัดหาอุปกรณ์และวัตถุดิบ
ซึ่งทำให้บริษัทได้รับรายได้หลายๆทางอันเป็นการป้องกันความเสี่ยงดังกล่าว

  2.1.6 ความเสี่ยงในด้านการจ่ายเงินปันผล

ณ สิ้นปี 2547 บริษัทมีผลการดำเนินงานขาดทุนสะสมเป็นจำนวนเงิน 20.15 ล้านบาท
ทั้งนี้เกิดจากการที่บริษัทมีขาดทุนสะสมจำนวนมากในช่วงตั้งแต่ปี 2540 จนถึงสิ้นปี 2546
ที่มีขาดทุนสะสมถึง 3,013.41 ล้านบาท อย่างไรก็ตามในปี 2547
ที่ผ่านมาบริษัทมีกำไรจากการปรับโครงสร้างหนี้ตามแผนฟื้นฟูกิจการฉบับแก้ไขจำนวน 2,981.98
ล้านบาท จึงทำให้บริษัทมีขาดทุนสะสมคงเหลือเพียง 20.15 ล้านบาท
ทำให้บริษัทไม่สามารถจ่ายเงินปันผลให้กับผู้ถือหุ้นได้ตามกฎหมาย
และทำให้ผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้